Stefnt að bættum loftgæðum hjá Laugafiski Hjá Laugafiski á Akranesi er þessa dagana að fara af stað verkefni sem beinist að því að bæta gæði loftsins sem fer út í umhverfið frá starfsemi fyrirtækisins . Við eftirþurrkunarstöð fyrirtækisins við Vesturgötu á Akranesi er búið að koma fyrir tækjabúnaði sem í eru búnaður og tvær stórar síur sem samtals munu draga í gegnum sig 30 þúsund rúmmetra af lofti á klukkutíma úr vinnsluhúsinu . Í síunum er sívökvi sem á að binda til sín þá lykt sem í loftinu sem kemur úr vinnsluhúsinu . Sighvatur Sigurðsson hjá Laugafiski segir að áætlað sé að búið verði að tengja búnaðinn fljótlega eftir páska . Búnaðurinn var keyptur í gegnum Kemi frá Danmörku . Þar hefur hann reynst vel í fóðuriðjum og svínabúum . „ Við erum alltaf að reyna að finna bestu lausnirnar , “ segir Sighvatur . Hann segir að HB Grandi , sem er eigandi Laugafisks , hafi verið búinn að kaupa þennan nýja búnað þegar forsvarsmenn sex annarra þurrkvinnsla í landinu lýstu yfir áhuga sínum að taka þátt í verkefninu . Notkun þessa nýja síubúnaðar er því sameiginlegt tilraunaverkefni . „ Þetta er stærsta verkefni okkar af þessu tagi síðan við fórum í stóra efnagreiningarverkefnið 2008 . Þar fram fór greining á því hvaða efnasambönd það væru sem mynduðu lyktina frá þurrkuninni , “ segir Sighvatur . Eins og áður sagði verður búnaðurinn settur upp við eftirþurrkun á framleiðsluvörum Laugafisks sem er við enda Vesturgötu . Þaðan er talið að sterkasta lyktin komi frá framleiðslu Laugafisks . Vonir standa til að loftgæðin frá Laugafiski batni því á næstu vikum með tilkomu þessa nýja búnaðar .